የአዲስ አበባ ዩኒቨርስቲ ለቢል ጌትስ የክብር ዶክትሬት ሰጠ
 የአዲስ አበባ ዩኒቨርስቲ ቢል ጌትስ በአፍሪካና በኢትዮጵያ ስላከናወኗቸው ሰብአዊ ተግባራት የክብር ዶክትሬት ሰጠ፡፡የክብር ዶክትሬቱ ለቢልጌትስ የተሰጣቸው ዛሬ ሀምሌ 17 /2006 ዓ.ም በዩኒቨርሲቲው ኔልሰን ማንዴላ አዳራሽ በተደረገ ደማቅ ስነስርአት ነው፡፡የክብር ዶክትሬቱን ለቢል ጌትስ የሰጡት ጠቅላይ ሚንስትር ኃይለማርያም ደሳለኝ ኢትዮጵያ እውቅናውን የሰጠችው ቢል ጌትስ የተሳካላቸው የቢዝነስ ሰውና የአለማችን ቁጥር አንድ ቢሊዬነርበመሆናቸው ሳይሆን በፋውንዴሽናቸው አማካኝነት ለሚያደርጉት የሰብአዊ ድጋፍ ነው ብለዋል፡፡የቢልና ሚሊንዳ ጌትስ ፋውንዴሽን በኢትዮጵያ በጤናና በግብርና ዘርፎች እየሰራ የሚገኝ ሲሆን በአፍሪካና በደቡብ ኢስያ ሀገራት የተለያዩ የበጎ አድራጎት ስራዎችን ይሰራል፡፡ቢል ጌትስ የክብር ዶክትሬቱን ከተቀበሉ በኋላ እንደገለፁት ኢትዮጵያ ከ30 አመት በፊት የአስከፊ ችግር ምሳሌ የነበረች ቢሆንም በአሁኑ ወቅት ግን የአፍሪካ እድገት ምሳሌ ሆናለች ብለዋል፡፡የቢልና ሚሊንዳ ጌትስ ፋውንዴሽን ለኢትዮጵያ የሚያደርገውን ድጋፍ አጠናክሮ እንደሚቀጥልም አስታውቀዋል፡፡(ኢሬቴድ)